কর্মী, জন-অভিযোগএবংপেনশনমন্ত্রক
সরকারের নিয়োগ পদ্ধতিকে প্রাতিষ্ঠানিক রূপ দিতে প্রধানমন্ত্রী নরেন্দ্র মোদীর এক বিশেষ উদ্যোগ জাতীয় রোজগার মেলা : কেন্দ্রীয় মন্ত্রী ডাঃ জিতেন্দ্র সিং
নতুন দিল্লি, ৯ জুন, ২০২৩
কেন্দ্রীয় বিজ্ঞান ও প্রযুক্তি মন্ত্রকের স্বাধীন দায়িত্বপ্রাপ্ত এবং কর্মী, জনঅভিযোগ, পেনশন, পারমানবিক শক্তি ও মহাকাশ দপ্তরের প্রতিমন্ত্রী ডাঃ জিতেন্দ্র সিং বলেছেন, সরকারের নিয়োগ পদ্ধতিকে প্রাতিষ্ঠানিক রূপ দিতে প্রধানমন্ত্রী নরেন্দ্র মোদীর এক বিশেষ উদ্যোগ জাতীয় রোজগার মেলা। কর্মী, জনঅভিযোগ ও পেনশন দপ্তরের গত ৯ বছরের সাফল্যের খতিয়ান সাংবাদিকদের সামনে তুলে ধরার সময় তিনি বলেন, এই দপ্তরের বিভিন্ন প্রশাসনিক সংস্কারের মূল লক্ষ্য ছিল যুব সম্প্রদায়কে সহায়তা প্রদান করা। এর জন্য এই সময়কালে নানা পদক্ষেপ গ্রহণ করা হয়েছে। বিভিন্ন কর্মসূচির মাধ্যমে লক্ষ লক্ষ কর্মসংস্থানের তৈরি করার পাশাপাশি দেশের যুব সম্প্রদায়কে সরকারি চাকরির সুযোগ করে দেওয়ার একটি দৃঢ় পদক্ষেপ হল রোজগার মেলা। কেন্দ্রীয় সরকার এবং বিভিন্ন রাজ্যসরকার দ্রুততার সঙ্গে ১০ লক্ষ নিয়োগ পত্র চাকরি প্রার্থীদের হাতে তুলে দিয়েছেন। মন্ত্রী এই প্রসঙ্গে সর্বশেষ রোজগার মেলায় প্রধানমন্ত্রীর বক্তব্যের কথা উল্লেখ করেন, যেখানে শ্রী মোদী বলেছেন, গত ৯ বছরে সরকার নিয়োগ পদ্ধতিকে দ্রুত, স্বচ্ছ ও নিরপেক্ষ করে তুলতে বিশেষভাবে উদ্যোগী হয়েছে। আগে যেখানে স্টাফ সিলেকশন বোর্ডের নিয়োগ প্রক্রিয়া সম্পন্ন করতে ১৫ থেকে ১৮ মাস সময় লাগতো, বর্তমানে মাত্র ৬ থেকে ৭ মাসের মধ্যেই পুরো প্রক্রিয়াটি সম্পন্ন করা যাচ্ছে। এখন গ্রুপ বি স্তরে নন গ্রেজেটেড আধিকারিকের নিয়োগ থেকে নীচের পদগুলিতে নিয়োগের জন্য আর ইন্টারভিউ দিতে হয়না। কম্পিউটারের মাধ্যমে নিয়োগ পরীক্ষা শুরু করার ফলে সংশ্লিষ্ট পদ্ধতিতে স্বচ্ছতা বেড়েছে। স্টাফ সিলেকশন কমিশন আঞ্চলিক ভাষায় পরীক্ষা নেওয়া শুরু করায় যুবক যুবতীরা আরও বেশি করে সরকারি চাকরির পরীক্ষায় অংশগ্রহণ করছেন। গত ৯ বছরে প্রশাসনিক সংস্কারের একটি গুরুত্বপূর্ণ পদক্ষেপ হল মিশন কর্মযোগী। প্রধানমন্ত্রী তাঁর এক ভাষণে বলেছেন, যুগান্তকারী এই উদ্যোগের ফলে চাকরিতে সদ্য নিযুক্ত ব্যক্তিদের এখন নিয়ম ভিত্তিক প্রশিক্ষণের পরিবর্তে ভূমিকা ভিত্তিক প্রশিক্ষণ দেওয়া হয়। এছাড়াও প্রারম্ভ অনলাইন প্রশিক্ষণ পাঠক্রমের মাধ্যমে সদ্য নিযুক্ত কর্মীরা ‘আইগট কর্মযোগী’ অ্যাপের সাহায্যে প্রশিক্ষণ নিয়ে থাকেন। দক্ষতা বৃদ্ধির লক্ষ্যে যে কমিশন গঠিত হয়েছে সেই কমিশন সব মন্ত্রক এবং দপ্তরকে প্রশিক্ষণের কাজে নানাভাবে সহায়তা করছে। এছাড়াও কর্মীদপ্তর কেন্দ্রীয় সরকারি চাকরিতে মহিলাদের অংশগ্রহণ বাড়াতে নানা উদ্যোগ নিয়েছে। এর ফলে, মহিলা কর্মীদের পেশাদারি জীবন এবং পারিবারিক জীবনের মধ্যে ভারসাম্য বজায় রাখা সম্ভব হচ্ছে। বর্তমানে মহিলা কর্মীরা ৭৩০ দিন চাইল্ড কেয়ার লিভের ছুটি পাচ্ছেন। এখন এই ছুটি অনুমোদনের জন্য আর বিভাগের সদর দপ্তরের দ্বারস্থ হতে হয় না, যথাযথ কর্তৃপক্ষই ছুটি মঞ্জুর করেন। বর্তমানে চাইল্ড কেয়ার লিভে থাকা মহিলা কর্মীরা লিভ ট্রাভেল কনসেশনের সুবিধেও পেয়ে থাকেন। ২০২২-এর ১ জুলাই থেকে ভিন্নভাবে সক্ষম মহিলা কর্মীরা প্রতি মাসে ৩ হাজার টাকা বিশেষ ভাতা হিসেবে পেয়ে থাকেন।
বর্তমানে নিখোঁজ কর্মীদের পরিবার এফআইআর দায়ের করার ৬ মাসের মধ্যে এনপিএস ব্যবস্থাপনায় পারিবারিক অবসরভাতা বা ফ্যামিলি পেনশেন পেয়ে থাকেন। আগে কোনো কর্মী নিখোঁজ হলে তাঁর পরিবারের সদস্যরা এফআইআর দায়ের করার ৭ বছর পর এই পেনশন পেতেন। শ্রী সিং জানান, বর্তমানে কর্মী জনভিযোগ ও পেনশন দপ্তর আরও স্বচ্ছ প্রশাসন উপহার দেওয়ার জন্য ১০ দফা সংস্কারমূলক কর্মসূচি কার্যকর করছে। এর ফলে, জনগণের দায়ের করা বিভিন্ন অভিযোগ আরও দ্রুততার সঙ্গে নিষ্পত্তি হচ্ছে। ২০২১ সালে যেখানে দায়ের করা অভিযোগ নিষ্পত্তির জন্য ৩২ দিন সময় লাগতো, ২০২৩-এর এপ্রিলের হিসেব অনুযায়ী তা ক্রমে দাঁড়িয়েছে ১৭ দিনে।
ডাঃ সিং বলেন, জাতীয় রোজগার মেলার মতো এক উদ্ভাবনী কর্মসূচি বাস্তবায়নের পাশাপাশি সিভিল সার্ভেন্টদের প্রশিক্ষণ ও দক্ষতা বৃদ্ধির ক্ষেত্রে কৃত্রিম মেধার মতো প্রযুক্তির সাহায্য নেওয়া হচ্ছে, এছাড়াও এখন চিন্তন শিবিরের আয়োজন করা হয়।
(CG/ CB /SKD